Mazo de la Roche

Mazo de la Roche (1879-1961) var en kanadisk forfatter, mest kjent for den populære Jalna-serien, som utkom fra 1927 til 1958 i 16 bind.

Bakgrunn 
Mazo de la Roche var eneste barn av selgeren William Roche og Alberta (Lundy) Roche. Hun hadde en ensom oppvekst og familien flyttet ofte. Hun fant tilfukt i bøkene, og utviklet sin egen fantasiverden kalt «The Play», som hun utviklet med personer og hendelser. Hun var bare ni da hun skrev sin første novelle. 

Da hun var syv år gammel adopterte foreldrene hennes yngre kusine Caroline Clement, som hadde mistet foreldrene. Hun lot seg trekke inn i Mazos fantasiverdenen, og ble etterhvert hennes livspartner. Paret levde et tilbaketrukket liv. I 1931 adopterte Roche/Clement to barn. Et søskenpar som hadde blitt foreldreløse, barnas foreldre hadde vært enner av Roche og Clement. 

En av familiens bosteder i Mazos barndom var i nærheten av en større gård, drevet som hobbybruk av en rikmann. Det var utfra dette stedet at hun begynte å utvikle historiene som ble til Jalna-serien. Herregården Benares Historic House i Clarkson, Ontario regnes for å være dette stedet, og stedet forvaltes nå av Ontario Museum Association. En park i nærheten har fått navnet Whiteoaks, hentet fra serien.

de la Roches hjem i 3590 Bayview Avenue i Toronto ble i 1975 kjøpt av The Zoroastrian Society of Ontario, som bruker huset som forsamlingshus.

Et tilbakevendende spørsmål er uttalen av navnet. Det skal uttales may'zo og rosh.

Forfatterskap 
Hennes første fortelling ble publisert i Munsey's Magazine i 1902, men skriving som karriere begynte hun med første etter farens død. Hennes to første romaner Possession (1923) og Delight (1926), var romantiske fortellinger som gjorde lite inntrykk på kritikerne og bokkjøperne. 

Den tredje romanen hun skrev, var Jalna. Den sendte hun inn til tidsskriftet Atlantic Monthly i USA, hvor hun vant en pris på $10 000 for den. Seieren i romankonkurransen og den påfølgende utgivelsen gav forfatteren – som da var 48 år gammel – både ære, berømmelse og inntekter. Serien ble en suksess, og hun skrev etterhvert 16 bøker i Jalna-serien, eller Whiteoak-krønikene. Serien skildrer Whiteoak-familiens liv gjennom 100 år, fra 1854 til 1954. Romanene ble ikke skrevet i kronologisk orden, og hver av dem kan leses som en selvstendig fortelling. 

Enkelte kritikere har påpekt likheter mellom Roches egen familiehistorie, og Whiteoak-familiens opp- og nedgang. Det antydes også at Finch i Finch's Fortune har flere likhetstrekk med forfatteren. 

Serien har solgt i mer enn 11 millioner eksemplarer gjennom utgaver på en lang rekke språk. Serien er filmatisert 2 ganger.

Jalnaserien 

Serien er oversatt til norsk av Liv Malling, og er utgitt flere ganger: 1934-60, 1962, 1974, 1976, 1980, 1987. For en liste over hennes øvrige forfatterskap, som har fått mindre utbredelse, se den engelske artikkelen.

Filmer 
 Jalna 1935 film basert på romanen. IMDb
 The Whiteoaks of Jalna 1972 en tv-serie fra CBC, i tretten time-lange episoder. IMDb film.queensu.ca
 Jalna 2004 tv-serie fra France 2, 8 episoder á 90 minutter.

Referanser

Eksterne lenker 
 
 

Personer fra York Region
Canadiske forfattere